《谢士特饷樱桃》
宋代·李处权

今年客闽中，春山亦花鸟。
时果次第熟，风露枝袅袅。
含桃品居次，朱实若自表。
高人肯见分，厚味未觉少。
绛囊敢斗荔，木蜜虚名枣。
多食颜自驻，此语闻本草。
翩翩出谷莺，啄取定先饱。
故园当此时，行树映池沼。
散火耀隅隈，灼目看未了。
翳叶色逾深，累颗核更小。
园人挈筠笼，银甲摘清晓。
匀圆入彫俎，拟借麻姑爪。
择佳间留玩，引杖日数绕。
烟尘坐流落，魂断首空矫。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。